-----------------------------------------------------------------------
  1. ปัจจัยความเสี่ยงและการบริหารความเสี่ยง

  -----------------------------------------------------------------------

1.1 ความเสี่ยงจากการประกอบธุรกิจ

ความเสี่ยงเรื่องวัสดุก่อสร้าง

บริษัท ฯ ได้ตระหนักถึงความเสี่ยงเรื่องวัสดุก่อสร้าง และมีการเตรียมการไว้รองรับแล้ว โดยบริษัท
ฯ ได้ทำสัญญาจ้างเหมาทั้งค่าแรงและค่าวัสดุก่อสร้างกับผู้รับเหมา
โดยผู้รับเหมาจะเป็นผู้จัดหาวัสดุและอุปกรณ์ก่อสร้างส่วนใหญ่ ส่วนบริษัท ฯ
จะจัดหาวัสดุก่อสร้างบางประเภทที่บริษัท ฯ เป็นคู่ค้ากับผู้ผลิตหรือตัวแทนจำหน่ายรายใหญ่
ซึ่งจะได้ราคาที่เป็นส่วนลดโครงการ
พร้อมกับจะติดตามการเคลื่อนไหวของราคาและประมาณราคาไว้ล่วงหน้า
ซึ่งหากจำเป็นก็จะสั่งซื้อไว้ล่วงหน้าโดยจะจัดซื้อคราวละมากๆ
ทำให้สามารถต่อรองราคาและควบคุมต้นทุนค่าก่อสร้างได้
รวมทั้งสามารถควบคุมคุณภาพและมาตรฐานของบ้านตามที่กำหนดไว้ได้ และทางบริษัท ฯ
ได้มีการศึกษาทางเลือกในการใช้วัสดุแต่ละประเภทที่ทดแทนกันได้
โดยเลือกใช้ให้เหมาะสมกับแต่ละสถานการณ์

ความเสี่ยงในการจัดซื้อที่ดิน

บริษัท ฯ ไม่มีนโยบายการซื้อที่ดินเก็บไว้เพื่อรอการพัฒนาเป็นจำนวนมาก เว้นแต่จะเป็นที่ดินที่บริษัท
ฯ เล็งเห็นว่ามีศักยภาพสูงในการพัฒนาและราคาอยู่ในระดับที่ให้ผลตอบแทนการลงทุนสูง ทั้งนี้บริษัท
ฯ
มีนโยบายการวางแผนจัดซื้อที่ดินในขนาดที่เหมาะสมและเร่งพัฒนาโครงการเพื่อให้สามารถเปิดและปิดการขายได้ในเวลาอันสั้น
เพื่อลดความเสี่ยงและเพื่อลดต้นทุนทางการเงินที่จะต้องบันทึกบัญชีเพิ่มเป็นต้นทุนที่ดิน ทั้งนี้บริษัท ฯ
จะกระจายการจัดซื้อที่ดินไม่ให้กระจุกตัวอยู่ในทำเลใดทำเลหนึ่ง
โดยกระจายการซื้อไปตามทำเลต่างๆ รอบทิศของกรุงเทพฯ ที่เป็นที่นิยมในการอยู่อาศัย
รวมทั้งมีระบบขนส่งมวลชนอาทิ รถไฟฟ้า นอกจากนี้ก่อนการตกลงซื้อที่ดินแปลงใดบริษัท ฯ
จะมีการสำรวจและจัดทำการศึกษาความเป็นไปได้ทางการตลาดและทางการเงินรวมทั้งศึกษาถึงข้อจำกัดทางกฎหมายและตรวจสอบกรรมสิทธิ์อย่างละเอียดเพื่อลดความเสี่ยงในทุกๆ
ด้านก่อน

ความเสี่ยงของการก่อสร้างและเทคโนโลยี

จากสภาพการแข่งขันที่สูงส่งผลต่อการหาผู้รับเหมาเพื่อรองรับการขยายกำลังการผลิต
ซึ่งในเรื่องนี้บริษัท ฯ ได้มีสัมพันธภาพและสร้างพันธมิตรในกลุ่มผู้รับเหมางานก่อสร้าง
พร้อมทั้งมีการเสาะหาผู้รับเหมาจากทุกช่องทางเพื่อทดสอบและขึ้นทะเบียนไว้เป็นจำนวนที่สามารถจะทำให้การก่อสร้างดำเนินการได้ตามแผน
สำหรับเทคโนโลยีบริษัทฯ จะมีการทดสอบผู้รับเหมาและคัดเลือกผู้รับเหมาที่มีความเชี่ยวชาญ
มีเทคโนโลยีที่เหมาะสม โดยเฉพาะโครงการอาคารสูง
จะมีการศึกษาและพัฒนารูปแบบการก่อสร้างโดยอาศัยระบบ เครื่องมือ
และเทคโนโลยีที่ทันสมัยขึ้นทุกครั้งที่มีการพัฒนาโครงการใหม่
มีการปรับเปลี่ยนให้วิธีการก่อสร้างสอดคล้องกับสถานะปัจจุบันและเทคโนโลยีที่เปลี่ยนแปลงเสมอ
ส่วนในด้านบริษัท ฯ
ก็มีผู้เชี่ยวชาญที่พอเพียงที่จะควบคุมงานก่อสร้างให้ได้มาตรฐานโดยมีการพัฒนาเทคโนโลยีอยู่ตลอดเวลา
พร้อมทั้งมีแผนการฝึกอบรมเพื่อพัฒนาให้กับผู้รับเหมางานก่อสร้าง มีการประชุมร่วมกันเพื่อรับฟังปัญหา
ข้อคิดเห็น /
ข้อเสนอแนะมีการประเมินผลงานก่อสร้างของผู้รับเหมาและแจ้งให้ทราบเพื่อที่จะนำมาพัฒนากระบวนการก่อสร้างได้
บริษัทฯ จึงมีความมั่นใจว่าจะแก้ปัญหาการขาดแคลนผู้รับเหมา และการก่อสร้างมีมาตรฐาน
มีการใช้เทคโนโลยีอย่างเหมาะสม

ความเสี่ยงจากภาวะการแข่งขันที่สูงของธุรกิจอสังหาริมทรัพย์

สถานการณ์ของตลาดที่อยู่อาศัยตั้งแต่ปี 2548 เป็นต้นมา มีการขยายตัวและมีการแข่งขันที่รุนแรง
เนื่องจากผู้ประกอบการธุรกิจอสังหาริมทรัพย์ส่วนใหญ่เป็นบริษัทจดทะเบียนในตลาดหลักทรัพย์แห่งประเทศไทย
ได้เปิดโครงการที่อยู่อาศัยโครงการใหม่ๆ เพิ่มขึ้นเป็นจำนวนมาก
ทั้งประเภทโครงการที่อยู่อาศัยประเภทบ้านเดี่ยว ทาวน์เฮ้าส์ บ้านแฝด และอาคารชุดที่พักอาศัย
เพื่อเป็นการขยายธุรกิจ เพื่อเพิ่มยอดขายและกำไรของบริษัท
ทำให้มีแนวโน้มเกิดความเสี่ยงในเรื่องการแข่งขัน ทั้งทางด้านราคา
การส่งเสริมการจำหน่ายรูปแบบต่างๆ ประการสำคัญ
ทำให้ธุรกิจประเภทนี้จะมีความเสี่ยงในการสร้างอุปทานของที่อยู่อาศัย
บางประเภทอาจจะสูงกว่าอุปสงค์ของสินค้าประเภทดังกล่าว
โดยเฉพาะอย่างยิ่งการเปลี่ยนแปลงของผู้บริโภค
อันเป็นผลเนื่องจากความไม่แน่นอนของภาวะการเมือง ภาวะเศรษฐกิจที่ตกต่ำลง
ดอกเบี้ยที่สูงขึ้นในปี 2548 และราคาน้ำมันที่แพงกว่าในอดีตมาก
ประกอบกับการพัฒนาโครงการรถไฟฟ้า
ทำให้เกิดการเปลี่ยนแปลงพฤติกรรมผู้บริโภคในการตัดสินใจซื้อที่อยู่อาศัย
จากบ้านเดี่ยวเป็นอาคารชุดพักอาศัยระดับปานกลางราคาตั้งแต่ 1 - 3 ล้านบาท
ที่อยู่ใกล้แนวรถไฟฟ้าหรือเมืองมากขึ้น
ทำให้ความต้องการซื้อบ้านเดี่ยวและทาวน์เฮ้าส์ในบริเวณชานเมืองลดลง
จึงทำให้มีการแข่งขันของผู้ประกอบการต่างๆ
ในการจัดทำโครงการอาคารชุดที่พักอาศัยโครงการใหม่ๆ เพิ่มขึ้นเป็นอย่างมาก
จนเกิดความเสี่ยงแก่ผู้ประกอบการธุรกิจอสังหาริมทรัพย์ในเรื่องที่อุปทานของที่อยู่อาศัย
โดยเฉพาะประเภทอาคารชุดพักอาศัยระดับปานกลางในบางทำเลอาจล้นตลาดในอนาคตอันใกล้นี้
รวมถึงผู้ประกอบการบางรายจะมีความเสี่ยงที่ไม่สามารถปรับตัวหรือกลยุทธ์ในการประกอบธุรกิจให้สอดคล้องกับสถานการณ์ที่เปลี่ยนแปลงไปอย่างรวดเร็วได้

อนึ่งบริษัท ศุภาลัย จำกัด (มหาชน) ได้เล็งเห็นความเสี่ยงดังกล่าว
จึงสามารถกำหนดนโยบายและแผนกลยุทธ์ในการพัฒนาโครงการที่อยู่อาศัยของบริษัทให้สอดคล้องกับสถานการณ์ด้านการเมือง
เศรษฐกิจ และพฤติกรรมผู้บริโภคในการซื้อที่อยู่อาศัยเป็นอย่างดี โดยบริษัท ฯ
ได้มีการติดตามศึกษาสถานการณ์ของธุรกิจที่อยู่อาศัยตลอดเวลา
เพื่อปรับนโยบายและกลยุทธ์ของบริษัท ฯ ให้สอดคล้องกับสถานการณ์ที่เปลี่ยนไป
รวมถึงกลยุทธ์การกระจายความเสี่ยงในการพัฒนาโครงการที่อยู่อาศัย 3 ประเภท ซึ่งบริษัท ฯ
มีความสามารถและประสบการณ์ในการพัฒนาที่อยู่อาศัยประเภทเหล่านี้ดี ได้แก่
การพัฒนาที่อยู่อาศัยประเภทอาคารชุดพักอาศัยระดับปานกลาง ราคา 1 - 3 ล้านบาท
(ตารางเมตรละ 33,000 – 40,000 บาท)
โครงการใหม่หลายโครงการโดยเน้นทำเลที่ตั้งใกล้แนวรถไฟฟ้าและชุมชนเมือง
รวมถึงการพัฒนาที่อยู่อาศัยประเภททาวน์เฮ้าส์และบ้านเดี่ยวระดับราคา 1 - 3 ล้านบาท
ในบริเวณย่านชุนชมและทำเลที่มีศักยภาพดี จึงทำให้บริษัท ฯ
ประสบความสำเร็จในการขายโครงการต่างๆ ได้หมดภายในระยะเวลาอันสั้น เช่น
โครงการอาคารชุดพักอาศัย ได้แก่ โครงการซิตี้โฮม รัชดาภิเษก และซิตี้โฮม สุขุมวิท เป็นต้น
รวมทั้งโครงการประเภทบ้านเดี่ยวและทาวน์เฮ้าส์ ได้แก่โครงการศุภาลัย วิลล์ พระราม 2,
ศุภาลัย วิลล์ กิ่งแก้ว-ศรีนครินทร์ และศุภาลัย วิลล์ ศรีนครินทร์ เป็นต้น

อย่างไรก็ตาม เนื่องจากปัจจุบันการแข่งขันของธุรกิจอสังหาริมทรัพย์มีสูงมาก บริษัท ฯ
จึงมีมาตรการป้องกันความเสี่ยงดังกล่าว โดยก่อนการลงทุนทุกโครงการ บริษัท ฯ
จะมีการศึกษาวิเคราะห์ความเป็นไปได้ของโครงการลงทุนดังกล่าวอย่างละเอียดและรอบคอบ
ทั้งในแง่ทำเลที่ตั้งของโครงการ รูปแบบของผลิตภัณฑ์ พฤติกรรมของกลุ่มลูกค้าเป้าหมาย
สภาพแวดล้อมต่างๆ ทั้งการคมนาคม การตลาด การแข่งขัน
การวิเคราะห์ทางการเงินของโครงการ ฯลฯ เพื่อสร้างความมั่นใจในการลงทุนอย่างมีประสิทธิภาพ

ความเสี่ยงในการสร้างบ้านพร้อมขาย (Pre-built)

การดำเนินนโยบายสร้างบ้านพร้อมขายได้รับความนิยมจากผู้บริโภคมากพอสมควรและเป็นกลยุทธ์ที่ผู้ประกอบการหลายๆ
แห่งรวมทั้งบริษัท ฯ นำมาใช้เพื่อสร้างความเชื่อมั่นให้กับลูกค้า
และสอดคล้องกับสภาพตลาดสินเชื่อรายย่อยเพื่อที่อยู่อาศัยที่มีการแข่งขันของสถาบันการเงินที่เสนอวงเงินสินเชื่อสูงสำหรับบ้านสร้างเสร็จพร้อมขาย
แต่การดำเนินธุรกิจดังกล่าวจำเป็นต้องมีเงินทุนสูงและมีความเสี่ยงหากสถานการณ์เปลี่ยนแปลงไปหรือลูกค้าไม่พอใจในบ้านที่สร้างเสร็จแล้ว
อย่างไรก็ตาม ในกรณีของบริษัท ฯ ความเสี่ยงด้านนี้จะไม่สูงมากนัก
เนื่องจากการสร้างบ้านพร้อมขายของบริษัท ฯ จะดำเนินการเป็นเฟส
และจะมีการประเมินสถานการณ์การขายอย่างใกล้ชิดโดยแต่ละเฟสจะสร้างประมาณ 30
ยูนิตซึ่งจะเริ่มเปิดขายเมื่อมีบ้านบางส่วนสร้างแล้วเสร็จ (Pre-built)
และบ้านบางส่วนอยู่ระหว่างการก่อสร้าง (Semi Pre-built)
และในกรณีที่ลูกค้ามีความประสงค์จะซื้อหรือต้องการเปลี่ยนแปลงวัสดุสำหรับบ้านหลังที่อยู่ระหว่างการก่อสร้างบริษัท
ฯ ก็จะยืดหยุ่นให้สามารถทำได้ นอกจากนี้บริษัท ฯ มีความเชื่อมั่นว่าประสบการณ์ของบริษัท ฯ
ในธุรกิจปรับตัวให้สอดคล้องกับความต้องการของผู้ซื้อและสภาพการแข่งขัน ทั้งด้านขนาด คุณภาพ
และราคารวมถึงการออกแบบบ้านที่มุ่งตอบสนองความพึงพอใจของลูกค้าสูงสุดและการให้ความสำคัญในด้านการควบคุมคุณภาพอย่างเคร่งครัดจะช่วยลดความเสี่ยงในด้านดังกล่าวลงได้อีกทางหนึ่ง

ความเสี่ยงจากความผันผวนของอัตราดอกเบี้ย

ภาวะอัตราดอกเบี้ยในปี 2550 มีแนวโน้มจะทรงตัวหรือลดลง
ซึ่งจะเป็นปัจจัยหนุนให้ลูกค้ามีความสามารถในการยื่นกู้มากขึ้นจากปีที่ผ่านมา คาดว่าจะส่งผลให้บริษัท
ฯ สามารถโอนบ้านได้ตามเป้าหมาย

ความเสี่ยงทางด้านกฎหมาย

การดำเนินธุรกิจอุตสาหกรรมนี้มีความเสี่ยงที่อาจพบได้ เช่น
การถูกจำกัดประโยชน์ในการใช้พื้นที่ในการก่อสร้างอาคารบางประเภท , เขตจำกัดความสูง ,
ระยะถอยร่นของอาคาร
รวมทั้งปัญหาพิพาทแนวเขตที่ดินกับเจ้าของที่ดินข้างเคียงตลอดจนปัญหาการร้องเรียนระหว่างการก่อสร้าง
หรือการถูกเวนคืนที่ดินเพื่อการก่อสร้างสาธารณูปโภคของภาครัฐ
หรือปัญหาอันเกิดจากการแก้ไขกฎหมาย , ประกาศ
และข้อกำหนดต่างๆของทางราชการที่มีผลบังคับใช้ในระหว่างที่บริษัท ฯ ถือครองที่ดินแล้ว
แต่อยู่ระหว่างการเตรียมงานเพื่อขออนุญาตต่อหน่วยงานที่เกี่ยวข้อง

1.2 ความเสี่ยงทางการเงิน

ความเสี่ยงเกี่ยวกับสภาพคล่องจากการชำระคืนหนี้สินเชื่อโครงการ (Project Finance)

แหล่งเงินทุนส่วนใหญ่ในการดำเนินการและการขยายโครงการของบริษัท ฯ
จะมาจากสินเชื่อโครงการ (Project Finance) และส่วนที่เหลือมาจากเงินทุนของบริษัท ฯ โดย
ณ วันที่ 31 ธันวาคม 2549 บริษัท ฯ มีเงินกู้ยืมที่เป็นสินเชื่อโครงการจำนวน 1,349 ล้านบาท
จากสถาบันการเงิน โดยกำหนดเงื่อนไขการชำระคืนเงินกู้คือเมื่อบริษัท ฯ
โอนกรรมสิทธิ์บ้านให้ลูกค้าแล้ว ให้บริษัท ฯ นำเงินบางส่วนมาชำระคืนเงินต้นและดอกเบี้ย
ดังนั้นภายหลังชำระคืนเงินกู้แล้ว บริษัท ฯ
ยังเหลือเงินบางส่วนมาใช้หมุนเวียนในการดำเนินงานและชำระหนี้สินอื่นๆ
หากเมื่อถึงกำหนดโอนแล้วไม่สามารถโอนกรรมสิทธิ์ได้จะเกิดความเสี่ยงการขาดสภาพคล่องในการดำเนินงาน
อย่างไรก็ตามผลการดำเนินงานในปีที่ผ่านมาเมื่อถึงกำหนดการโอนกรรมสิทธิ์ บริษัท ฯ
สามารถโอนบ้านได้ตามเป้าหมาย โดยเฉพาะโครงการอาคารชุดพักอาศัยโอเรียลทัล เพลส
และพรีเมียร์ เพลส ซึ่งมีมูลค่าโครงการประมาณ 2,400 ล้านบาท สามารถโอนได้เกือบ 100 %
ทำให้บริษัท ฯ มีสภาพคล่องส่วนเกินและได้ชำระคืนหนี้บางส่วนก่อนกำหนด สำหรับในปี 2550 บริษัท
ฯ จะเริ่มโอนกรรมสิทธิ์อาคารชุดซิตี้โฮมรัชดาภิเษก และโครงการศุภาลัยคาซาริวา
นอกจากนี้แล้วในปี 2549 ที่ผ่านมาบริษัท ฯ เปิดโครงการใหม่จำนวน 7 โครงการ
รวมทั้งโครงการเดิมที่อยู่ระหว่างการก่อสร้างซึ่งใช้เงินลงทุนจำนวนมากแต่ บริษัท ฯ
และบริษัทย่อยยังดำรงอัตราส่วนหนี้สินที่ภาระดอกเบี้ยสุทธิต่อส่วนของผู้ถือหุ้น (Gearing Ratio)
อยู่ที่ 51 %
ถือว่าความเสี่ยงทางการเงินของบริษัทอยู่ในระดับต่ำเมื่อเทียบกับผู้ประกอบการธุรกิจอสังหาริมทรัพย์ในกลุ่มธุรกิจเดียวกัน
นอกจากนี้บริษัท ฯ และบริษัทย่อยยังต้องรักษาเงื่อนไขอื่นๆ ตามสัญญาเงินกู้ยืม เช่น

-   การจ่ายเงินปันผล บริษัท ฯ จะต้องไม่จ่ายเงินปันผล ไม่ว่าเฉพาะกาลหรือประจำปี
    หรือแจกจ่าย ให้ผลประโยชน์ หรือผลตอบแทนใดๆ แก่ผู้ถือหุ้นไม่ว่ารายหนึ่งหรือทั้งหมด
    และไม่ว่าด้วยวิธีการใด
    เว้นแต่ผู้ให้กู้เห็นว่าการดำเนินการดังกล่าวไม่กระทบกระเทือนต่อความสามารถในการชำระหนี้ของผู้กู้ก่อน

-   การลดทุนเรือนหุ้น บริษัท ฯ จะต้องไม่ลดทุนจดทะเบียน

-   การควบหรือรวมกิจการกับนิติบุคคลอื่น บริษัท ฯ จะต้องไม่เข้าควบกับนิติบุคคลอื่น
    หรือจัดตั้งหรือลงทุนในนิติบุคคลอื่นเพื่อดำเนินงานแทนหรือร่วมกับนิติบุคคลอื่นด้วยประการใดๆ
    ก็ตาม เว้นแต่จะได้รับความยินยอมล่วงหน้าเป็นหนังสือจากผู้ให้กู้ก่อน และนิติบุคคลนั้นๆ
    จะต้องเข้าร่วมรับผิดชอบในบรรดาหนี้สินตามสัญญานี้ร่วมกับผู้กู้ด้วย

ความเสี่ยงในการชำระคืนหุ้นกู้

เมื่อวันที่ 7 มกราคม 2550 บริษัท ฯ ได้ชำระคืนหนี้หุ้นกู้มีประกันจำนวน 275 ล้านบาท
อัตราดอกเบี้ยร้อยละ 4.50 ต่อปี อายุ 3 ปี ที่ครบกำหนดไถ่ถอน ทั้งหมดแล้ว
คงเหลือหุ้นกู้ที่ไม่มีประกันครบกำหนดไถ่ถอน ปี 2550 ตามแผนการปรับปรุงโครงสร้างหนี้ 2
รายจำนวนเงิน 234.90 ล้านบาท ซึ่งมีอัตราดอกเบี้ยร้อยละ 2.5 ต่อปี ซึ่งบริษัท ฯ
มีการเตรียมแผนการเงินไว้ชำระคืนหุ้นกู้ดังกล่าวซึ่งจะครบกำหนดไถ่ถอนในวันที่ 22 สิงหาคม 2550

ความเสี่ยงจากการเข้าไปช่วยเหลือทางการเงินในบริษัทย่อยหรือบริษัทที่เกี่ยวข้อง

บริษัท ฯ มีนโยบายช่วยเหลือทางการเงินโดยให้กู้ยืมและค้ำประกันบริษัทย่อยหรือบริษัทที่เกี่ยวข้อง
ซึ่งอาจมีความเสี่ยงที่จะทำให้เกิดค่าใช้จ่ายหรือมีภาระผูกพันถ้าหากบริษัทย่อยหรือบริษัทที่เกี่ยวข้องไม่สามารถชำระคืนหนี้ได้
อย่างไรก็ตามการให้ความช่วยเหลือดังกล่าวบริษัท ฯ ได้จำกัดเฉพาะบริษัทที่บริษัท ฯ
มีอำนาจในการควบคุมและบริหารเท่านั้น ทั้งนี้เพื่อป้องกันความเสี่ยงดังกล่าว
และก่อนที่จะทำรายการที่มีความเกี่ยวโยงกันทุกครั้ง บริษัท ฯ
จะปฏิบัติตามหลักเกณฑ์รายการที่เกี่ยวโยงกันตามแนวทางของตลาดหลักทรัพย์ กล่าวคือ บริษัท ฯ
จะเสนอขอความเห็นจากคณะกรรมการตรวจสอบและขออนุมัติจากคณะกรรมการบริษัท
และ/หรือที่ประชุมผู้ถือหุ้นในกรณีที่เข้าเกณฑ์ตามที่ตลาดหลักทรัพย์ฯ กำหนด

นอกจากนี้แล้วหากบริษัท ฯ และ/หรือบริษัทย่อยมีสภาพคล่องส่วนเกิน บริษัท ฯ
และ/หรือบริษัทย่อยจะบริหารจัดการให้เกิดผลตอบแทนและประโยชน์สูงสุดแก่กลุ่มบริษัททั้งทางตรงและทางอ้อมในฐานะที่บริษัท
ฯ เป็นผู้ถือหุ้นใหญ่ด้วยการให้กู้ยืมระหว่างกัน สำหรับในปีที่ผ่านมาบริษัท หาดใหญ่นครินทร์ จำกัด
ซึ่งเป็นบริษัทย่อยแห่งหนึ่งมีสภาพคล่องส่วนเกินจึงได้ให้ความช่วยทางการเงินแก่บริษัท ฯ
และ/หรือบริษัทย่อย โดยคิดอัตราดอกเบี้ยในอัตราที่ต่ำกว่าต้นทุนทางการเงินที่บริษัท ฯ
และ/หรือบริษัทย่อยกู้จากสถาบันการเงินร้อยละ 0.50

1.3 ความเสี่ยงของผู้ถือใบสำคัญแสดงสิทธิเกี่ยวกับการลงทุนในหลักทรัพย์ประเภทใบสำคัญแสดงสิทธิ

  รุ่นที่ 3

ความเสี่ยงเนื่องจากการปรับราคาการใช้สิทธิ และอัตราการใช้สิทธิของใบสำคัญแสดงสิทธิ
ในกรณีที่บริษัทเสนอขายหลักทรัพย์แปลงสภาพต่อประชาชน

ในกรณีที่บริษัทเสนอขายหลักทรัพย์แปลงสภาพต่อประชาชน
วิธีการปรับราคาการใช้สิทธิและอัตราการใช้สิทธิตามเงื่อนไขที่ระบุไว้ในข้อกำหนดการใช้สิทธิอาจไม่สามารถชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน
เนื่องจากสูตรการปรับสิทธิดังกล่าวคำนึงถึงราคาของหลักทรัพย์แปลงสภาพที่ออกใหม่ ณ
วันที่มีการปรับสิทธิเท่านั้น มิได้คำนึงถึงมูลค่าตามเวลา (Time Value) ของหลักทรัพย์แปลงสภาพ
ดังนั้นหากมีการปรับสิทธิในกรณีนี้เกิดขึ้น ผู้ถือใบสำคัญแสดงสิทธิที่จะออกและเสนอขายในครั้งนี้
อาจมีสิทธิและผลประโยชน์ด้อยไปกว่าเดิม